ประกันเล็งเพิ่มคุ้มครองน้ำท่วม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ขยายวงกรมธรรม์ชั้น2และ3แย้มรอศึกษาราคาที่เหมาะสม
โพสต์ทูเดย์ — ประกันเล็งเพิ่มความคุ้มครองภัยจากน้ำท่วม ให้รถชั้น 2 และ 3 รับมือความเสี่ยงจากภัยธรรมชาติ
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า มีบริษัทประกันภัยหลายแห่งกำลังศึกษาถึงความเป็นไปได้ในการเพิ่มความคุ้มครองเรื่องภัยจากน้ำท่วมในแบบประกันภัยรถยนต์ชั้น 2 และชั้น 3 พิเศษ และราคาเบี้ยที่เหมาะสม เพื่อเพิ่มทางเลือกให้กับลูกค้ามากขึ้น หลังจากเกิดเหตุการณ์น้ำท่วมใหญ่ในประเทศเมื่อช่วงปลายปีที่ผ่านมา เพราะขณะนี้มีเพียงประกันภัยรถยนต์ชั้น 1 เท่านั้น ที่ให้ความคุ้มครองเรื่องภัยจากน้ำท่วมได้
“ภัยอื่นยังพอหลีกเลี่ยงได้ แต่ที่น่าเป็นห่วง คือ ภัยจากธรรมชาติ ซึ่งในส่วนของบ้านนั้นสมาคมก็ร่วมมือกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพื่อเพิ่มความคุ้มครองเรื่องภัยธรรมชาติอยู่ ขณะที่รถยนต์บริษัทประกันหลายแห่งก็กำลังพิจารณากันอยู่ ซึ่งรูปแบบของกรมธรรม์นั้นยังไม่เปลี่ยนแปลง แต่เป็นการเพิ่มความคุ้มครองให้กับลูกค้ามากกว่า” นายจีรพันธ์ กล่าว 
นายนิค จันทรวิทุร กรรมการผู้จัดการ บริษัท เอเชียประกันภัย 1950 กล่าวว่า หากจะเพิ่มความคุ้มครองเรื่องภัยจากน้ำท่วมในประกันชั้น 2 และชั้น 3 พิเศษ ก็คงต้องเพิ่มเบี้ยพอสมควร ซึ่งลูกค้าอาจไม่สนใจหรือหันไปซื้อประกันชั้น 1 เลยก็ได้ แต่หากมีลูกค้าสนใจซื้อในปริมาณที่มากเบี้ยที่เพิ่มขึ้นก็อาจไม่เพิ่มมากนัก ซึ่งในส่วนของบริษัทยังไม่มีแผนในขณะนี้
สำหรับผลการดำเนินงานในปีที่ผ่านมามีเบี้ยประมาณ 1,150 ล้านบาท ใกล้เคียงกับปี 2552 ซึ่งเป็นไปตามแผนที่วางไว้ในปี 2553 จะไม่มีการเติบโต เนื่องจากอยู่ระหว่างการปรับปรุงระบบบริหารจัดการภายใน แต่ในปี 2554 บริษัทพร้อมกลับมาทำธุรกิจอย่างเต็มตัวอีกครั้งและตั้งเป้าทำเบี้ยให้ได้ 1,3001,500 ล้านบาท 
นายนิค กล่าวว่า ในปีนี้บริษัทจะกลับมาทำตลาดเบี้ย พ.ร.บ. และประกันชั้น 1 อีกครั้ง หลังจากที่หลายบริษัทเลิกแข่งขันและหันกลับมาจ่ายค่านายหน้าตามปกติแล้ว นอกจากนี้จะมีการปรับเบี้ยประกันชั้น 1 ลง เพื่อให้แข่งขันได้และให้ได้จำนวนเพิ่มขึ้นพอสมควร แต่ต้องอยู่บนพื้นฐานไม่ขาดทุน เพราะที่ผ่านมาเบี้ยประกันชั้น 1 ของบริษัทจะอยู่ในอัตราที่สูง ทำให้มียอดขายน้อยและมีโอกาสขาดทุนได้
อย่างไรก็ตาม บริษัทยังมีแผนกระตุ้นตลาดในส่วนของประกันชั้น 3 พลัส อย่างต่อเนื่อง เพราะยังถือเป็นสินค้าหลักของบริษัท โดยมีประกันชั้น 3 พลัส แบบปกติที่ค่าเบี้ย 6,800 บาท ในสัดส่วนถึง 60% ขณะที่ประกันชั้น 3 พิเศษ บวก “กันชน” ที่เพิ่มความคุ้มครองรถเมื่อถูกรถคู่กรณีที่ไม่มีประกันภัยเฉี่ยวชน ค่าเบี้ย 3,333 มีสัดส่วน 30% ส่วนที่เหลือเป็นประกันชั้น 1 และประกัน พ.ร.บ.